Constituït el Consell de Salut de la Zona Bàsica l'Eliana–Sant Antoni
30 de Gener de 2024

El Departament de Salut Arnau de Vilanova-Llíria, en el marc de l'estratègia de salut comunitària, té com a objectiu prioritari constituir els espais de participació ciutadana en totes les zones de salut.

En aquesta línia, dimarts 30 de gener, al Centre Sociocultural de l'Eliana, s'han donat cita els professionals sanitaris de la zona, al costat d'Ajuntaments, membres de la Direcció del Departament de Salut, representants d'Associacions de Malalts –com AFEMPES i AECC–, associacions juvenils, sindicats, col·legis, associacions veïnals, AMPES, oficines de farmàcia i salut pública, en una primera sessió constituent del Consell de Salut de la zona que comprén els municipis de l'Eliana i San Antonio de Benagéber.

Entre les principals funcions del Consell de Salut, es troben analitzar la situació de l'estat de salut de la població de l'Eliana i San Antonio, identificar i prioritzar objectius de promoció de la salut, així com dels recursos i actius de totes dues localitats, i identificar i promoure les accions de salut comunitària que es consideren més adequades per a la població de la zona.

L'edil de l'àrea de Sanitat, Juan Espinosa, ha valorat molt positivament aquesta iniciativa que “contribuirà a acostar la ciutadania i els diferents col·lectius als recursos de Salut Pública, fent-los més pròxims i eficients”.